Lav et referat af nedenstående tekst:

Tekst:
Når klor blander sig med saltsyre, er det en rigtig dårlig cocktail. Det fik en arbejdsmand at føle på egen krop, da han torsdag formiddag besigtigede et varmtvandsbassin på et kommunalt aktivitetscenter på Dannebrogsgade i det centrale Brønderslev. I forbindelse med et rutinetjek af blandingsrummet, hvor den rette koncentration af klor sker, inden den hældes i bassinet, fornemmede arbejdsmanden hurtigt, at noget var galt. - Så snart han lukker døren op til det lille rum på bare én kvadratmeter, kan han lugte en markant skrappere klorlugt end normalt. Han tager et hurtigt kig rundt og kan se, at noget af klorblandingen er løbet ud på gulvet, fortæller indsatsleder hos Nordjyllands Beredskab Bo Isaksen, der var første mand på stedet. Hurtig håndtering Rummet indeholder al den teknik, der håndterer kloren – blandt andet saltsyre, som blandes i. Normalt indeholder tanken 10-12 liter – men i dag var noget anderledes. - Han ser, at en del af indholdet ligger ud over hele gulvet og skynder sig ud, fortæller Bo Isaksen. Han understreger vigtigheden af, at arbejdsmanden handlede hurtigt. - Han har formentlig kun været i rummet i maksimalt to minutter og var hurtigt ude og trække frisk luft, så jeg vurderer ikke, det har været farligt for ham. Vi tror også, at væsken var blandet op med en ringere koncentration, så det gør det også mindre farligt. Deponeres som farligt affald Varmtvandsbassinet bruges til daglig, men da uheldet indtraf, var det endnu ikke åbnet for offentligheden. - Derfor har der heller ikke været fare på færde for andre end den mand, der gik ind i rummet, garanterer Bo Isaksen. Da Nordjyllands Beredskab ankom til stedet, gik oprydningsarbejdet i gang. - Vi øste den spildte væske op i tomme dunke, hvor der i forvejen havde været en klorblanding. Det skal så deponeres som farligt affald. Det tager kommunen sig af, oplyser indsatslederen. Klorudslip er sjældne Klorudslip er ifølge Bo Isaksen meget sjældne. Nu skal et servicetjek afgøre, hvordan udslippet kunne ske. - Det kan være en pakning eller en slange, der sidder løs. Nu skal vi have tjekket det, så vi ved, at det fungerer, som det skal, siger han. Inden brugerne igen kan blive lukket ud til en svømmetur, skal vandet i bassinet også testes for den rette pH-værdi. Bygningen er ejet af Brønderslev Kommune. Her vil man nu i samarbejde med Nordjyllands Beredskab foretage et eftersyn på varmtvandsbassinet.

Referat:
Nordjyllands Beredskab blev tilkaldt til udslip af klor på et aktivitetscenter for ældre i Brønderslev. Ingen kom til skade, selv om dampene kan være giftige. Bassinet er lukket indtil videre.